चोरी के केमिकल ले जा रहे दिल्ली में तीन युवकों की हो गई अचानक मौत
Homeविशेषचोरी के केमिकल ले जा रहे दिल्ली में तीन युवकों की हो गई अचानक मौत
गुजरात के कांडला व मूंदड़ा पोर्ट से पंजाब को जोडऩे वाले मेगा स्टेट हाइवे किनारे स्थित होटल-ढाबे ज्वलनशील केमिकल, कोयला, अवैध शराब तस्करी के अड्डे बन चुके हैं। यहां अधिकतर होटल-ढाबों पर कई तरह के ज्वलनशील व अतिज्वलनशील केमिकल, कोयला व कई तरह के खाद्य तेल की काला बाजारी का बड़ा कारोबार चल रहा है। इसकी जानकारी होने के बाद भी पुलिस जानबूझकर अनदेखा करती रही और एक दिन पहले डीएसटी ने बड़ी कार्रवाई को अंजाम देकर करीब 90 लाख रुपए का अवैध केमिकल बरामद कर लिया।
यहां टैंकरों से चोरी कर निकाले जाने वाले फिनॉल केमिकल का ड्रम दिल्ली में 23 नवम्बर को फूटने से सड़क पर गिर गया। इस केमिकल पर एक मोटरसाइकिल फिसल गई। इससे मोटरसाइकिल सवार तीनों युवक तुरंत बेहोश हो गए। बताया जा रहा है कि तीनों युवकों के खतरनाक ज्वलनशील केमिकल की चपेट में आने से शरीर में छेद हो गए तथा उनके मल्टी ऑर्गन फेल गए। इस घटनाक्रम के बाद दिल्ली पुलिस की टीम बालोतरा व सिणधरी इलाके में पहुंची। टीम सिणधरी थाना इलाके में स्थित उस होटल पर पहुंची जहां से केमिकल को ट्रक में दिल्ली भेजा गया। बालोतरा से एक ट्रांसपोर्ट कारोबारी व ट्रक चालक को गिरफ्तार कर ले गई।
केमिकल व कोयला की अवैध तरीके से खरीद-फरोख्त करने वाले लोग हाइवे पर होटल व परिसर को किराए पर लेते हैं। इसके बाद होटल की आड़ में केमिकल का अवैध कारोबार शुरू कर देते हैं। कारोबार ठीक-ठाक चलने पर चलाते हैं, कार्रवाई या अन्य कोई परेशानी होने पर बंद कर दूसरी जगह होटल-ढ़ाबे किराए पर लेकर कारोबार शुरू कर देते हैं। केमिकल व कोयले की अवैध तरीके से टैंकर व ट्रक चालकों से खरीद- फरोख्त करने वाले लोगों के लंबे तार जुड़े हैं। ये लोग दिल्ली, गुडग़ांव, हरियाणा व यूपी तक इस चोरी के केमिकल व कोयला को पहुंचा रहे थे।